
הכנסת העשרים
מושב שני
<פרוטוקול מס' 248>
מישיבת ועדת הכספים
יום שני, ח' בשבט התשע"ו (18 בינואר 2016), שעה 13:45
<סדר היום:>
<תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015>
נכחו:

<חברי הוועדה:> 
מכלוף מיקי זוהר – מ"מ היו"ר
מיקי לוי
<מוזמנים:> 
	ליאת גרבר
	–
	ממונה חקיקה, משרד האוצר


<ייעוץ משפטי:>
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015>
<היו"ר מכלוף מיקי זוהר:>
אנחנו בסעיף האחרון שעל סדר היום שהוא תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015.

<ליאת גרבר:>
התקנות האלה מעניקות הקלות במס למפיק, למשקיע או לבעל יחידת השותפות בסרט שמאפשרות את ניכוי הוצאות ההפקה באופן שוטף. כבר בשנה שעברה הוכרה ההוצאה כנגד הכנסה וגם הוצאות להפקת סרט ישראלי בחוץ לארץ לשם הפקת סרט ישראלי וכן קביעת יתרת ההוצאות.

התקנות הותקנו לאחר המלצה של ועדה שישבה ודנה בנושא תעשיית הסרטים בישראל לרבות בתחום הטבות המס. זאת תעשייה שהיא עתירת סיכונים, מחייבת השקעות רבות והרווח הוא יחסית נמוך. קשה מאוד להשיג מימון לדבר הזה וכן אנחנו חושבים שכדאי להמשיך ולהאריך את תוקף התקנות האלה כדי לבחון את ההשפעה שלהן על תעשיית הסרטים. בסך הכול התקנות הותקנו ב-2009 ואנחנו מציעים להאריך אותן עד תום שנת 2018.

<היו"ר מכלוף מיקי זוהר:>
אנא קראי אותן בטרם נאשר אותן.

<ליאת גרבר:>
תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015
בתוקף סמכותי לפי סעיפים 20, 31, 98, 131(ד) ו-243 לפקודת מס הכנסה, ובאישור ועדת הכספים של הכנסת, אני מתקין תקנות אלה:

1. תיקון תקנה 8
בתקנה 8 לתקנות מס הכנסה (ניכויים מהכנסות משקיעים בסרט ישראלי) (הוראת שעה), התש"ע-2009, במקום "י"ט בטבת התשע"ו (31 בדצמבר 2015" יבוא "כ"ג בטבת התשע"ט (31 בדצמבר 2018)".

2. תחילה
תחילתן של תקנות אלה ביום כ' בטבת התשע"ו (1 בינואר 2016).
<מיקי לוי (יש עתיד):>
פעם הקודמת מצאתי 14 מיליון שקלים למשקיע חיצוני, כספי מדינה, שהפיק סרט בשם "דיג" על אוונגליסטים בארצות הברית שהגיע למאה מיליון בתי אב שצפו בו. היתרון היה שהם צילמו אותו כאן בסילואן ואז ראו את ישראל האחרת.

<היו"ר מכלוף מיקי זוהר:>
מי בעד אישור תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015?

הצבעה

בעד התקנות – פה אחד
התקנות נתקבלו.

<היו"ר מכלוף מיקי זוהר:>
התקנות אושרו פה אחד.

תודה. הישיבה נעולה.

<הישיבה ננעלה בשעה 13:55.>

